b"\n_START_ARTICLE_\nNazari Iaremciuk\n_START_SECTION_\nBiografie\n_START_PARAGRAPH_\nS-a n\xc4\x83scut \xc3\xaen satul Revna pe Ceremu\xc8\x99 (\xc3\xaen ucrainean\xc4\x83 \xd0\xa0\xd1\x96\xd0\xb2\xd0\xbd\xd1\x8f, transliterat: R\xc3\xaevnia, ast\xc4\x83zi cartier al ora\xc8\x99ului Vijni\xc8\x9ba) din raionul Vijni\xc8\x9ba (regiunea Cern\xc4\x83u\xc8\x9bi, RSS Ucrainean\xc4\x83), \xc3\xaentr-o familie de \xc8\x9b\xc4\x83rani. Era al patrulea copil al familiei. Tat\xc4\x83l s\xc4\x83u c\xc3\xa2nta ca tenor \xc3\xaen corul bisericii._NEWLINE_A absolvit \xc3\xaen 1963 \xc8\x99coala primar\xc4\x83 din satul natal, iar mai t\xc3\xa2rziu a urmat studii la Liceul din Vijni\xc8\x9ba. \xc3\x8en anul 1969, dup\xc4\x83 absolvirea liceului, a dat examen de admitere la Facultatea de Geografie a Universit\xc4\x83\xc8\x9bii din Cern\xc4\x83u\xc8\x9bi, dar nu a reu\xc8\x99it s\xc4\x83 devin\xc4\x83 student. \xc3\x8en acela\xc8\x99i an s-a angajat ca seismolog la Institutul Geologic din Ucraina de Vest. Cu acordul comandantului militar al institutului, a urmat un curs pentru conduc\xc4\x83torii auto. _NEWLINE_La acel moment, ansamblul vocal-instrumental Smericika avea nevoie de c\xc3\xa2nt\xc4\x83re\xc8\x9bi tineri. Talentul s\xc4\x83u muzical a fost observat de c\xc4\x83tre \xc8\x99eful ansamblului \xc8\x99i \xc3\xaen toamna anului 1969 Nazari Iaremciuk a \xc3\xaenceput s\xc4\x83 c\xc3\xa2nte \xc3\xaen ansamblul Smericika, \xc3\xaempreun\xc4\x83 cu c\xc3\xa2nt\xc4\x83rea\xc8\x9ba de origine rom\xc3\xa2n\xc4\x83 Sofia Rotaru. \xc3\x8en perioada 1970-1995 a fost solist vocal \xc8\x99i instrumental al ansamblului Smericika al Filarmonicii din Cern\xc4\x83u\xc8\x9bi. \xc3\x8en 1970 a reu\xc8\x99it s\xc4\x83 fie admis la Facultatea de Geografie din Cern\xc4\x83u\xc8\x9bi._NEWLINE_\xc3\x8entre anii 1971-1972 a participat la realizarea filmului de televiziune Cervona Ruta, care a adus popularitate ansamblului muzical Smericika oferindu-i prilejul s\xc4\x83 sus\xc8\x9bin\xc4\x83 spectacole la principalele concursuri muzicale din \xc3\xaentreaga Uniune Sovietic\xc4\x83 din anii 1971 \xc8\x99i 1972. \xc3\x8en aceast\xc4\x83 perioad\xc4\x83, mama sa, Maria Darivna, a murit, acest eveniment afect\xc3\xa2ndu-l. El a compus mai t\xc3\xa2rziu (aproape de sf\xc3\xa2r\xc8\x99itul vie\xc8\x9bii) c\xc3\xa2ntece dedicate mamei sale, cum ar fi \xe2\x80\x9eChuyesh Mamo\xe2\x80\x9d \xc8\x99i \xe2\x80\x9eBat'ko I Maty\xe2\x80\x9d._NEWLINE_Soli\xc8\x99tii Nazari Iaremciuk \xc8\x99i Vasili Zinkevici din Ansamblul Smericika au c\xc3\xa2\xc8\x99tigat concursul unional \xe2\x80\x9eAlo, suntem \xc3\xaen c\xc4\x83utarea de talente!\xe2\x80\x9d, pentru interpretarea piesei \xe2\x80\x9eHoryanka\xe2\x80\x9d._NEWLINE_\xc3\x8en 1975, dup\xc4\x83 absolvirea facult\xc4\x83\xc8\x9bii, a fost angajat ca inginer \xc8\x99ef la Catedra de Geografie economic\xc4\x83 a Universit\xc4\x83\xc8\x9bii. Dragostea sa pentru muzic\xc4\x83 a fost \xc3\xaens\xc4\x83 mai puternic\xc4\x83 \xc8\x99i l-a f\xc4\x83cut s\xc4\x83 se transfere la Filarmonica din Cern\xc4\x83u\xc8\x9bi, unde a activat p\xc3\xa2n\xc4\x83 la sf\xc3\xa2r\xc8\x99itul vie\xc8\x9bii sale._NEWLINE_\xc3\x8en 1978 a primit titlul de Artist Emerit al RSS Ucrainene, fiind decorat cu Ordinul \xe2\x80\x9ePrietenia \xc3\xaentre Popoare\xe2\x80\x9d._NEWLINE_\xc3\x8en mai 1986, a avut loc catastrofa nuclear\xc4\x83 de la Cernob\xc3\xael. Nazari Iaremciuk a efectuat trei vizite la 30 km de zona contaminat\xc4\x83, \xc3\xaemb\xc4\x83rb\xc4\x83t\xc3\xa2ndu-i pe cei care lucrau acolo pentru limitarea efectelor dezastrului._NEWLINE_\xc3\x8en 1987 Nazari Iaremciuk a primit titlul de Artist al Poporului din RSS Ucrainean\xc4\x83. \xc3\x8en 1988 a absolvit cursurile Institutului de Cultur\xc4\x83 din Kiev._NEWLINE_\xc3\x8en perioada 1991-1993 a c\xc4\x83l\xc4\x83torit \xc3\xaen Canada, unde \xc8\x99i-a vizitat fratele mai mare care locuia \xc3\xaen Winnipeg, precum \xc8\x99i \xc3\xaen SUA, Argentina \xc8\x99i Brazilia. Cu aceast\xc4\x83 ocazie, el a sus\xc8\x9binut concerte, a c\xc4\x83utat noi talente \xc8\x99i a sprijinit grupurile de c\xc3\xa2nt\xc4\x83re\xc8\x9bi amatori._NEWLINE_Suferind de o boal\xc4\x83 incurabil\xc4\x83, el a c\xc4\x83l\xc4\x83torit \xc3\xaen 1995 \xc3\xaen Canada pentru a se opera. Tratamentul efectuat acolo nu a fost de folos \xc8\x99i, sim\xc8\x9bind c\xc4\x83 este pe moarte, Nazari Iaremciuk s-a \xc3\xaentors \xc3\xaen Ucraina pentru a muri acolo.\n_START_SECTION_\nAprecieri\n_START_PARAGRAPH_\nPe cl\xc4\x83direa C\xc4\x83minului Cultural din satul Negostina (jude\xc8\x9bul Suceava) a fost amplasat\xc4\x83 o plac\xc4\x83 de marmur\xc4\x83 neagr\xc4\x83 cu imaginea artistului \xc8\x99i un text \xc3\xaen limba ucrainean\xc4\x83 cu urm\xc4\x83toarea traducere: \xe2\x80\x9e\xc3\x8en aceast\xc4\x83 cl\xc4\x83dire, la 9 martie 1993, \xc3\xaen perioada celei de-a IV-a edi\xc8\x9bii a Festivalului c\xc3\xa2ntecului ucrainean din Rom\xc3\xa2nia, a interpretat artistul poporului din Ucraina, Nazari Iaremciuk\xe2\x80\x9d."